Document ID: 31994R2547

ΚΑΝΟΝΙΣΜΟΣ (ΕΚ) αριθ. 2547/94 ΤΗΣ ΕΠΙΤΡΟΠΗΣ της 20ής Οκτωβρίου 1994 για τροποποίηση του κανονισμού (ΕΚ) αριθ. 1854/94 για τις λεπτομέρειες εφαρμογής του κανονισμού (ΕΚ) αριθ. 774/94 του Συμβουλίου όσον αφορά τα πιστοποιητικά εισαγωγής του σίτου ποιότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 774/94 του Συμβουλίου της 29ης Μαρτίου 1994 για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων για το βόειο κρέας υψηλής ποιότητας, το χοίρειο κρέας, το κρέας πουλερικών, το σιτάρι και το σιμιγδάλι, καθώς και τα πίτουρα εν γένει και άλλα υπολείμματα (1), και ιδίως το άρθρο 7 στοιχείο γ),
Εκτιμώντας:
ότι ο κανονισμός (ΕΚ) αριθ. 1854/94 της Επιτροπής (2) προσδιόρισε τους όρους που διέπουν την έκδοση των πιστοποιητικών εισαγωγής στο πλαίσιο της ποσόστωσης που έχει ανοιχθεί με τον κανονισμό (ΕΚ) αριθ. 774/94- ότι το ποσό της εγγύησης αισίου πέρατος που προβλέπεται από τον κανονισμό (ΕΚ) αριθ. 1854/94 ισοδυναμεί με την εισφορά που ισχύει κατά την ημέρα της εισαγωγής και, κατά συνέπεια, δεν προβλέπεται καμία κύρωση σε περίπτωση μη τήρησης των ειδικών όρων εισαγωγής της εν λόγω ποσόστωσης- ότι, λαμβανομένων υπόψη των προθεσμιών που απαιτούνται για τον έλεγχο της ελάχιστης ποιότητας του εισαγομένου προϊόντος σύμφωνα με τις διατάξεις που θεσπίζουν τα ποιοτικά κριτήρια και προς αποφυγή κάθε είδους κερδοσκοπίας κατά την υποβολή των αιτήσεων πιστοποιητικού εισαγωγής, κρίνεται αναγκαίο να αυξηθεί το ποσό της εγγύησης αισίου πέρατος- ότι, για τους ίδιους λόγους, οι διατάξεις που αφορούν την αποδέσμευση αυτής της εγγύησης πρέπει να προσαρμοστούν- ότι, ως εκ τούτου, πρέπει να τροποποιηθεί ο κανονισμός (ΕΚ) αριθ. 1854/94-
ότι, κατ' εφαρμογή των σχετικών διατάξεων, η πρώτη ημερομηνία για την υποβολή αιτήσεων πιστοποιητικού εισαγωγής που προβλέπεται είναι η 30ή Οκτωβρίου 1994- ότι οι διατάξεις του παρόντος κανονισμού πρέπει να εφαρμοστούν στις εν λόγω αιτήσεις-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1854/94 τροποποιείται ως εξής:
1. Στο άρθρο 2 παράγραφος 1 στοιχείο γ), η τρίτη περίπτωση αντικαθίσταται από το ακόλουθο κείμενο:
"- γραπτή δέσμευση από τον αιτούντα για τη σύσταση, το αργότερο κατά την ημερομηνία έκδοσης του πιστοποιητικού εισαγωγής, εγγύησης αισίου πέρατος της εισαγωγής εντός των πέντε ημερών που έπονται της ημερομηνίας έκδοσης του πιστοποιητικού εισαγωγής- το ποσό της εγγύησης ισοδυναμεί με την εισφορά που αναφέρεται στο άρθρο 10 του κανονισμού (ΕΟΚ) αριθ. 1766/92 που εφαρμόζεται την ημέρα υποβολής της αίτησης προσαυξημένη κατά 5 Ecu ανά τόνο."
2. Στο άρθρο 5 παράγραφος 2, το πρώτο εδάφιο αντικαθίσταται από το ακόλουθο κείμενο:
"Η εγγύηση εισαγωγής που προβλέπεται στο άρθρο 2 παράγραφος 1 στοιχείο γ) τρίτη περίπτωση, αποδεσμεύεται με την προσκόμιση της απόδειξης ότι ο εν λόγω σίτος έχει εισαχθεί εντός πέντε ημερών από την ημερομηνία έκδοσης του πιστοποιητικού εισαγωγής, καθώς και της απόδειξης ότι η ποιότητα του εισαγόμενου σίτου είναι σύμφωνη προς τις διατάξεις που έχουν θεσπισθεί σχετικά με το θέμα αυτό."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Οκτωβρίου 1994.

Labels: 3
11
17